medieval-data/medieval-letters huggingface dataset:
EPISTOLA XXXIII. AD EUPHEMIAM AUGUSTAM.  Augustum ad pacem Ecclesiae restituendam cohortandum.
Author: Hormisdas I

Hormisda Euphemiae Augustae.

Ecclesiarum pax jam coelesti ordinatione componitur, cum vos ad imperium Deus elegit, apud quos esse integrum semper religionis suae cognovit affectum. Nam sicut in privata vita Deum semper recto dogmate coluistis, ut de religionis concordia cogitaretis, et multa quidem inter ipsa imperii vestri primordia facta sunt, quae spem nobis correctionis integrae pollicentur. Unde quia in vobis amorem fervere fidei gratulamur, agentes Deo gratias, quotidie pro vobis beato Petro apostolo supplicamus, ut votis vestris apud Dominum suffragetur, et cursum bonae voluntatis adimpleat. Nec dubium est divinis vos auxiliis adjuvari, quia tanto religionis studio mandatis coelestibus obeditis. Hinc est quod quia sanctum conjugii vestri constat esse propositum, has fiducialiter ad vestram clementiam litteras destinamus, ut per vos ad perficiendam Ecclesiae pacem mariti vestri pietas amplius incitetur. Magnum opus arripuistis, magna vobis causa commissa est. Per vos etiam populos Christus vult ad Ecclesiae foedera revocare, quos per se voluit a morte redimere. Magna etiam vestro sexui parata est laudis occasio, si vobis instantibus ecclesiae suae Christus quae divisa fuerant membra conjungat. Nec ejus major est gloria, quae humanae salutis lignum scrutata est, et solam crucem quam omnis veneratur mundus invenit. Superabitis quinimo illius merita, quia Ecclesiae unitas per illam suum invenit signum, per vos est habitura remedium. Agat igitur jugalis vestri religiosa clementia, ut fratres et coepiscopi nostri sub eo libelli tenore, quem dudum misimus, fidem suam dignentur asserere; quatenus perfecta possit esse quae est inchoata correctio: quia irrita est quaelibet in cultura Dei confessio, cui deest fidei plenitudo. Hoc enim quod a reliquis fieri poposcimus, a multis jam sacerdotibus constat effectum: et unitas esse justa in communione non poterit, si non fuerit in reversione servata .

Notes: (anno
Domini 519)
EPISTOLA XXXV. AD EUMDEM.  Cum jam fidem catholicam profiteatur, illi potissimum de stabilienda pace cogitandum, pro qua ipse legatos destinavit.
Author: Hormisdas I

Hormisda Joanni episcopo Constantinopolitano.

Ea quae caritas tua destinatis litteris significavit agnovimus, et gratulamur ad conscientiam nostram fidei tuae indicia pervenisse: optantes ut intentioni tuae, quam rectam esse cupimus, plenum Deus noster circa ecclesiasticam pacem concedere dignetur effectum, cujus spem animo supernae majestatis assumpsimus: quia imperatorem serenissimum ad hoc providentia divina judicamus electum, ut per eum Ecclesiarum redintegratio tantis temporibus desiderata proveniat. Quapropter licet quae pro fidei unitate facienda sunt tuae caritatis notitiam latere non possit, legatos tamen direximus, quos ratio causae poscebat: quibus hortantibus, et quae jam pridem a nobis significata, et quae nuper iterata sunt, ad effectum, Domino nostro auctore, perveniant.
EPISTOLA XXXVI. AD ARCHIDIACONUM ET CLERUM CONSTANTINOPOLITANUM.  Catholicis haereticorum molestia liberatis, legati ad pacem confirmandam mittuntur.
Author: Hormisdas I

Hormisda Theodosio archidiacono Constantinopolitano, et universis catholicis a pari.

Gratias misericordiae divinae competenter exsolvimus, quae fidem vestram diu laborare non passa est: et nam tempus oblatum est, quo fidos milites suos catholica recuperare possit Ecclesia. Quae enim major animum vestrae potest obtinere jucunditas, quam malorum commemorata depulsio? Gaudiis praesentibus compensate afflictionis incommoda: quia Deus noster, qui remedio fuit, adversis opprimi caritatem vestram noluit, sed probari. Nam si transacti temporis mala cum praesenti, quae divina esse non ambigitur, retributione compensetis, quis dubitat ampliora vos praemia consecuturos quam nocere potuisset adversitas? Et quamvis pro statu fidei catholicae nunquam sollicitudo nostra cessaverit, tam serenissimi principis sacris affatibus incitati, legatos destinare curavimus, quorum officio, Deo auctore, in his quae saepe mandavimus subsequi non dubitamus effectum. Et ideo competenter enitere, ut Ecclesiae catholicae hoc praecipuum vestrae liberationis munus possitis offerre, quatenus, repulsis omnibus quae hactenus nocuerunt, in una quam semper optavimus communione gratulantes, Deo nostro laudes referre sine cessatione possimus
EPISTOLA XXXVII. AD JUSTINIANUM DOMESTICORUM COMITEM POSTEA JUSTINI SUCCESSOREM.  Sperat fore ut ejus opera pacem Ecclesia adipiscatur, et missa ab eo munera se accepisse nuntiat.
Author: Hormisdas I

Hormisda Justiniano viro illustri.

Magnitudinis vestrae litteras sanctae fidei plenas amore suscepimus, quibus, ad exercendam apud vos praedicationis apostolicae firmitatem, opportunitatem nobis provenisse divinitus nuntiastis. Unde indesinenter Domino nostro agimus gratias, qui ad tam praeclara remedia et tempus vobis et animum dedit. Et nos quidem desuper ista agnovimus ordinari, postquam ei detulit divina majestas imperium, qui se ad componendam Ecclesiarum pacem indicat ordinatum. Ergo restat ut universi episcopi partis Orientalis, juxta libelli seriem, ad correctionis pervenisse se testentur effectum. Patet venerandae via concordiae: nota sunt optatae remedia sanitatis. Sacerdotes qui catholicam pacem desiderant, professionem catholicam non recusent; non enim opus est partibus errorem corrigi, sed radicitus amputari. Insistite igitur, sicut coepistis, ut merces apud Deum vestra, quae de boni operis inchoatione habet initium, de perfectione consequatur effectum. Animum quidem vestrum talem missa ad nos testantur alloquia, ut ad plenitudinem boni propositi non multum indigeatis hortatu: nostri tamen desiderii ea quae spem dedit ratio amplius accendit ardorem; et avidius gaudia impleri cupimus, quae instare jam divinitus arbitramur. Hinc est quod beatum Petrum apostolum quotidie suppliciter obsecramus, ut vobis, per quos integrari membra sua sancta jam sperat Ecclesia, et effectum Deus celerem, et salutem tribuat longiorem. Nos quidem vestris animis obsequentes viros direximus, ad solidandam sub apostolicae dispositionis ordinatione concordiam. Vestrum est, ut sicut nos bonae intentioni deesse noluimus, ita eos apud nos optatum referre faciatis effectum. Munus vestrum veneranda sacraria susceperunt; quod amplius beato Petro apostolo facietis acceptius, si per vos optatam Ecclesiae receperint unitatem .

Notes: (notata) (oratio) (anno Domini 519)
EPISTOLA XXXVIII. AD CELEREM ET PATRICIUM CLARISSIMOS AULICOS.  Legatos in causa pacis coadjuvandos.
Author: Hormisdas I

Hormisda Celeri et Patricio a pari.

Quamvis pro loci nostri consideratione de causa fidei catholicae minime tacere possimus, tamen ad hanc partem serenissimus princeps magnopere directis affatibus nostrum incitavit studium, pro cujus legatos voluntate direximus. Et quia hujusmodi causa filiorum Ecclesiae sublevari debeat auxilio, salutantes vos cultu atque honorificentia competenti, poscimus ut pro ecclesiastica pace allegationes eorum qui directi sunt apud animos serenissimi principis adjuvetis: siquidem vestrae celsitudinis laborem non parva retributio subsequitur, cum omnipotenti Deo nos gratias persolvere de vestris operibus feceritis .

Notes: (anno Domini 519)
EPISTOLA XXXIX. AD PRAEFECTUM PRAETORIO THESSALONICENSEM.  Eadem quae in superiori.
Author: Hormisdas I

Hormisda praefecto praetorio Thessalonicensi et caeteris illustribus a pari.

Licet pro causa ecclesiastica nunquam sollicitudo nostra cessaverit, tamen imperatoris serenissimi sacris affatibus promptius incitati, legatos cum coelestis misericordiae favore direximus; quorum officio bona, quae de principis mente praesumimus, impleantur. Et ideo salutantes amplitudinem vestram, cultu et honore quo dignum est, poscimus ut pro redintegratione fidei vestrum commodetis studium, nec tantis fidelium tardari vota temporibus permittatis: quia non est dubium celsitudinem vestram fructum tantae laudis acquirere, si per eam quae ab omnibus bonis optantur, Dei nostri misericordia operante, proveniant .

Notes: (anno Domini 519)
EPISTOLA XL. AD ANASTASIUM ET PALMATIAM CLARISSIMAS FEMINAS SENATORIAS, QUAE TEMPORE PERSECUTIONIS ANASTASII PRO FIDE CATHOLICA INCONCUSSAE STETERANT.  Eadem quae in superiori.
Author: Hormisdas I

Hormisda Anastasiae et Palmatiae a pari.

Bonae voluntatis studium divinae semper comitatur prosperitatis effectus. Dei nostri providentia temporis facultas oblata est, in qua pro fidei vestrae praemio debeatis anniti. De superna primitus misericordia, deinceps de conscientia clementissimi principis praesumentes, legatos pro religionis catholicae causa direximus, per quos amplitudinem vestram debitae venerationis salutamus officio; postulantes ut pro ecclesiasticae redintegratione concordiae vestrum laborem atque operam non negetis, quatenus cum, repulsis remotisque iis quos apostolicae sedis damnavit auctoritas, ad unam, quae recta est, communionem plebs Christiana redierit, beatum Petrum apostolum, pro cujus fide nitimur, in vestris possitis habere actibus adjutorem .

Notes: (anno Domini 519)
EPISTOLA XLI. AD GERMANUM CAETEROSQUE LEGATOS.  De eorum incolumitate et rebus gestis certior fieri cupit.
Author: Hormisdas I
Date:  [ F. nostram]

Hormisda Germano et episcopis, Felici et Dioscoro diaconis, et Blando presbytero.

Opinionum diversitas diu nos facit de prosperitate vestra vel de susceptae actionis qualitate sollici os: praecipue cum nihil certum tam diuturno tempore restrae dilectionis potuissemus rescriptione cognoscere. Nos tamen reperta latoris occasione haec ipsa significare maluimus. Quapropter salutantes cum Dei omnipotentis auxilio incolumes nos esse cognoscite, quod et de vobis audire desideramus. Sed ut de omnibus quae gesta sunt nostram plenius possitis instruere notionem, a quibus personis, vel in quibus locis bene, sicut credimus, suscepti fueritis, vel ubi, aut sub qua festivitate resurrectionis dominicae caritas vestra tenuerit diem. Et quid deinceps egeritis, per omnia rescriptis currentibus declarate, quatenus vestram cogitationem de vestra et actuum prosperita e relevare possitis, et si quid instructioni quam suscepistis causae defuerit, subjungere cum Dei nostri solatio valeamus. Data VII calendas Maias Eutharico viro clarissimo consule .

Notes: ( ad. Joanni) (anno Domini 519)
EPISTOLA XLII. AD EOSDEM LEGATOS.  Dolet illos non scribere: se Paulinum ad imperatorem misisse ait.
Author: Hormisdas I
Date:  [ F. quia]

Hormisda quibus supra.

Animus noster diuturna redditur exspectatione sollicitus: praecipue ad tantum principem destinati, sub celeritate nos certiores debuissetis efficere. Nam ante diem Ascensionis dominicae litteras vestras credebamus nos posse suscipere. Idcirco tam vestrae sospitatis indicia, quam profectum causae, quam peragendam cum Dei nostri juvamine suscepistis, desideramus agnoscere. Paulinum Ecclesiae Romanae defensorem cum scriptis praesentibus destinare curavimus, tam principi litteras, quam singulis, quibus oportuit, dirigentes. Quapropter Deum nostrum congruis precibus oramus, ut ipse salutem vestram sua propitiatione custodiat, et causae qualem desideramus concedere dignetur effectum. Qui nihil majus inter titulos optimi imperatoris ascribitur, quam si eum Ecclesia Graeca, praesens et futura, praedicare mereatur pacis auctorem. Data III calendas Maias, Eutharico viro clarissimo consule .

Notes: (anno Domini 519)
EPISTOLA XLIII. AD EOSDEM LEGATOS  De his quae agant vult se moneri: Stephanum commendat.
Author: Hormisdas I

Hormisda legatis nostris quibus supra.

Necesse est ut vel de injunctae actionis statu vel de vestrae dilectionis cogitemus absentia, et pro his rebus sollicitudo nostra non patitur scribendi quaslibet occasiones omittere. Antehac per Magistrianum, qui in Symmachi patricii remeavit obsequium, litteras caritati vestrae direximus, hortantes ut nos de universis quae in causa ecclesiastica gesta sunt vel geruntur non omitteretis instruere, quod et facere pro nostrae cogitationis revelatione debetis. Nostri enim voti est ut labori vestro Deus omnipotens desideratum concedere dignetur effectum. Stephanum negotiatorem per quem vobis nostra contradentur alloquia, in quo ratio poposcerit, competentibus solatiis adjuvate, quia hunc semper nostrum fuisse recolitis. Data eodem die .

Notes: (anno Domini 519)
EPISTOLA XLVI. AD JUSTINIANUM.  Commendat eum, quod Justino adjumento fuerit in pace Ecclesiae reddenda, ad quam perfecte ineundam hortatur.
Author: Hormisdas I

Hormisda illustri viro Justiniano.

Benedicimus ineffabile Divinitatis auxilium, quia de Ecclesiarum pace universitatis desiderium sub tranquillitate agnovimus fuisse completum. Quod quidem non praeter opinionem nostram contigit fieri: quia religiosissimi Augusti praesumpti genere spem semper gessimus de quiete, et quod credidimus faciendum sub principe Christiano de adunatione, erat in votum. Quare habebit gloriosus imperator de hac causa triumphorum titulos, non quibus se oblivio mortalitatis interserat, sed quos Divinitatis gratia super perpetuitate confirmet: et vobis quoque coelestis remunerationis non deerit praemium, qui adjuvistis boni principis institutum, atque obsequio convenienti desiderio horrorem segregationis fecistis excludi. Benedictus Dominus Deus noster, qui visitavit et fecit redemptionem plebis suae . Superest nunc ut, quia vobis hujusmodi officium certum est providentia Divinitatis injunctum, accingatis, ut ait, lumbos, et pacificae adhortationis viribus persequamini, a quibus pacem non videtis agnosci, maxime quia gratiae gloriae vestrae detrahitur, si quid in hac causa fuerit minus impletum. Circumspicite omnia fide qua vivitis, et diligentia qua vigetis occurrite omnibus incursibus quibus religionis Christianae reverentiam videtis esse vexatam, ut instantiae vestrae bene possimus cum exsultatione dicere: Reminiscentur, et convertentur ad Dominum omnes fines terrae . Quae cum ita sint, vos qui Ecclesiae catholicae tranquillitati fecistis initium, procurare decet effectum: non deerit Salvatoris nostri favor in perfectione, qui vobis hoc opus inspiravit incipere. Data consule suprascripto Hormisda. Cum necesse fuerit scripta domino filio nostro clementissimo principi destinari, amplitudinem vestram silentio praeterire nequivimus. Et ideo salutationis honorificentiam praeloquentes eos qui in rem destinati sunt commendamus, postulantes ut domino nostro auctore sub vestra dispositione celeriter ut destinata perveniant, ut sacratissimus et religiosissimus imperator meritorum suorum gloriam possit sine dilatione cognoscere.

Notes: (Luc. I) (Psal. XXI) (anno Domini 519.) ( leg. ad)
EPISTOLA XLVII. AD POMPEIUM.  Laudat Pompeium quod se pacis studiosum ostenderit: hortatur ad operam navandam, ut perfecta Ecclesiae tranquillitas reddatur.
Author: Hormisdas I

Hormisda Pompeio.

Ita devotionis nostrae animum gaudio concordiae fatemur impletum, ut nulla credamus verba sufficere quibus fidei vestrae puritatem valeamus explere. Magna profecto memoria felicitatis transibitis ad posteros, quia vos in facienda pace sollicitudine certum est fuisse constrictos. Habetis apud Divinitatem meritum, cujus religioni persolvitis affectum. Operati quidem estis generalitatis desideria, sed et vestra pariter completa sunt vota; et cum animae vestrae paraveritis praemium, universitas sibi gaudet beneficium impensum. Quapropter debita honorificentia salutantes hortamur, et petimus, ut vivacitate qua quietis ecclesiasticae coepistis initium, procuretis effectum; et quocunque contentionis alicujus videritis remansisse vestigia, curetis modis omnibus insequenda. Adeste Ecclesiarum Dei plenissimae tranquillitati, insistite labori, quem fidei vestrae munere Domino curastis offerre. Facitis enim, ut majore a vobis fiducia exigamus plenitudinem, quos gratulamur desideratae dulcissimae adunationis initia votiva fundasse. Data consule suprascripto .

Notes: (anno Domini 519)
EPISTOLA XLVIII. AD JULIANAM ANICIAM.  Eadem quae in superiore
Author: Hormisdas I

Hormisda Julianae Aniciae.

Litteris amplitudinis vestrae perceptis, gratias Deo nostro de catholicae fidei redintegratione persolvimus; optantes ut ipse vestris sensibus, pro religione sua, quod concessit longa aetate conservare dignetur studium: ut sicut personam vestram imperialis sanguinis vena nobilitat, ita conscientiae bonorum meritorum luce praefulgeat. Unde salutantes cultu atque honorificentia competenti, poscimus ut in eo quo coepistis permanere proposito debeatis, et dare operam, ut ad effectum conatus tantae causae perveniat, ne aliquod in posterum semen hujus mali remaneat, unde posthac sub qualibet occasione inimicus quilibet fidei revirescat .

Notes: (anno Domini 519)
EPISTOLA XLIX. AD ANASTASIAM.  Eadem quae in superiori
Author: Hormisdas I

Hormisda Anastasiae.

Postquam Deus noster Ecclesiae suae membra in pacem pristinam redeuntis solidavit, diu vos desiderasse certamina . . . Quod provenisse gaudentes, et nos quidem indesinenter divinam clementiam deprecamur ut, sicut has regni primitias gratanter accepit, ita fidem boni principis omni semper adjuvet prosperitatis affectu, et tam ipsum quam vos omnes in sacrosancto religionis amore custodiat, ut quorum fides errorem pessimae dissensionis abjecit, et tu ita in terris floreas, ut aeternae salutis remuneratio subsequatur. Nunc igitur vos quoque vota nobis conjungite, et omnibus a Deo viribus implorate: ut hujus correctionis exemplum omnes sequantur Ecclesiae, ut nihil sibi diabolus remansisse gaudeat, quem in totum pene nostra concordia gratulatur exclusum .

Notes: (anno Domini 519)
EPISTOLA L. AD GRATUM.  Gratum salutat, ab eoque certior fieri de ejus salute postulat.
Author: Hormisdas I

Hormisda Grato viro sublimi

Contristavit nos amplitudinis vestrae silentium, quia inter quaslibet occupationes nostri esse non debuistis immemores. Et ideo ne quod in vobis reprehendimus incurrere videamur, necesse fuit operam styli praesentis assumere, per quam nobilitatem tuam honorifice salutamus, postulantes ut sollicitudinem nostram de bono vestrae prosperitatis non desinatis efficere certiorem, quia incolumitatis vestrae bona quibuslibet indiciis Deo nostro cupimus propitiante cognoscere.
EPISTOLA LII. AD GERMANUM CAETEROSQUE LEGATOS.  Monet ut cum imperatore ejusque conjuge agant, ut omnes Ecclesiae, praecipue vero Alexandrina et Antiochena, ad apostolicae sedis communionem revocentur.
Author: Hormisdas I

Hormisda Germano et Joanni episcopis, Felici et Dioscoro diaconis, et Blando presbytero.

De his quae acta caritatis vestrae relatio comprehendit, gratias Deo nostro referimus, qui laborem vestrum juvare dignatus est, et hortamur ut clementissimo principi et piissimae Augustae conjugi ejus officiis imminere competentibus debeatis, et agere, auxiliante Christo nostro universis sub ecclesiastica observatione dispositis, ut omnes Ecclesiae, quae in qualibet mundi parte sunt positae, ad communionem sedis apostolicae revocentur. De Alexandrina vero atque Antiochena Ecclesiis laborate ut nostrae fidei sub observatione rationabili connectantur, quia tantae rei perfectio, tam clementissimo principi, quam vobis, gratiam divinae propitiationis acquirit. Data Eutharico viro clarissimo consule .

Notes: (anno Domini
519)
EPISTOLA LIII. AD DIOSCORUM DIACONUM.  Ut cogitet quomodo ii qui Chalcedonense concilium scripto damnaverant, et ad Ecclesiam redire cupiebant, recipiendi sint. Thomam, Nicostratum et Joannem episcopos ei commendat.
Author: Hormisdas I

Hormisda Dioscoro diacono.

De laboris tui, quem cum Dei omnipotentis juvamine suscepisti, pro ea parte quae acta est, gratulamur effectu; et indicamus ut quemadmodum revocandi sunt hi qui ex scripto Chalcedonensis concilii constituta damnaverunt debeas cogitare. Forsitan tales non schismatici, sed magis haeretici videantur. An certe una sit causa tam eorum qui sermonibus quam eorum qui convincuntur scripto damnasse, quia per hanc distantiam filius noster vir illustris Albinus religiosus videtur facere quaestionem, et cogita utrum et scribentes contra Chalcedonense concilium, per illum generalem libellum tantum suscipi debeant, an certe aliquid amplius addicere. De Alexandrina et Antiochena Ecclesiis solatio Dei nostri adjutus enitere, ut omnibus recte dispositis communioni catholicae socientur. Thomae quoque et Nicostrati fratrum et coepiscoporum nostrorum observatio nos longa contristat; et miramur cur apud catholicum principem rectae fidei laborare videantur episcopi, quorum desideria tua debebit caritas sublevare, agendo quatenus optata consequendo moeror converti possit in gaudium. Joannes Nicopolitanus episcopus per Ammonium diaconum nobis scripsit, quod ei aliqui malevoli apud principem nituntur generare calumniam: quem dilectioni tuae commendamus, hortantes, ut elabores ne ejus quieti inimicorum possit nocere subreptio. Quem Ammonium diaconum ad nos venientem in sedis apostolicae nolumus communione suscipere, tandiu donec, habito cum Sergio diacono tractatu, quid ordinari debuerit quaereremus, et hoc deliberatio nostra de supradicto diacono probabilis invenit, ut per testimonium libelli communioni catholicae jungeretur; quem libellum solemniter oblatum, et nostrae offerentem communioni significamus adjunctum. Data consule suprascripto .

Notes: (anno Domini 519)
EPISTOLA LIV. AD EUMDEM.  Laudat ejus de firmanda pace sollicitudinem. Ad imperatorem se litteras daturum, ut eum Alexandrinae Ecclesiae praeficiendum curet. Thomam et alios ei commendat, et hortatur ne pro reditus festinatione quidquam indispositum relinquat.
Author: Hormisdas I

Hormisda Dioscoro diacono.

De laboris tui quidem, quem Dei omnipotentis juvamine suscepisti, pro ea parte quae acta est, gratulamur effectu; indicantes omnibus Italiae populis quae auctore Deo nostro sine cessatione persolvimus, qui te fecit agnoscere, quia non pro odio, sed pro causae magis fueris amplitudine destinatus. Unde quoniam supplicem et puram cogitationem nostram per te misericordia divinae propitiationis adjuvit, necesse est ut de industriae vel fatigationis tuae praemio et vicissitudine cogitemus. Nam sequenti tempore scribere domino et filio nostro imperatori disponimus ut te Alexandrinum episcopum debeat ordinare. Justum est enim ut ea doctrina et moderatione tua corrigatur Ecclesia, in qua praecipue ab ipsis aetatis tuae principiis militasti; nam displicuit nobis quod caritatem tuam amplissimus imperator Antiochenae praeponere nitebatur Ecclesiae. Melius enim in solo patriae tanti accipies sacerdotii dignitatem, ut Aegyptios populos doceas, quam inter Syros, novos et incognitos homines, in alia orbis parte progenitus errare videaris. Thomae quoque et Nicostrati fratrum et coepiscoporum nostrorum observatio longa nos contristat, et miramur cur apud catholicum principem rectae fidei laborare videantur episcopi, quorum desideria tua debebit caritas sublevare, agendo quatenus optata consequendo moeror converti possit in gaudium. Joannes Nicopolitanus episcopus per Ammonium diaconum nobis scripsit, quod ei aliqui malevoli apud principem nituntur generare calumniam: quem dilectioni tuae commendamus, hortantes, ut elabores ne ejus quieti inimicorum possit nocere subreptio. Quem Ammonium diaconum ad nos venientem in sedis apostolicae noluimus communione suscipere, tandiu donec, habito cum Sergio diacono tractatu, quid ordinari debuerit quaereremus; et hoc deliberatio nostra de supradicto diacono probabilis invenit, ut per testimonium libelli communioni catholicae jungeretur; quo libello solemniter oblato nostrae offerentem communioni significamus adjunctum. Paulinum Ecclesiae Romanae defensorem commendamus et hortamur, ut nihil indispositum pro festinatione vestri reditus relinquatis: quia melius cuncta sub prolixitate temporis cum Dei nostri juvamine disponuntur, et gratius est, ut sub mora omnium Ecclesiarum ordinetur status, quam cum per festinationem aliquid imperfectum remaneat, unde iterum et labor nobis generetur et nostris afferatur ordinationibus difficultas. Data supradicto consule .

Notes: (per te acta sunt placuisse; et gratias
Deo) (anno Domini
519)